
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 august 2014

	Nr.
	4c-7/199


R A P O R T

asupra propunerii legislative pentru modificarea alin.(1) al art.139 din Legea nr.53/2003 – Codul muncii, republicată
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 216/2014 din 22 aprilie 2014, cu dezbaterea pe fond, în procedură obişnuită, a propunerii legislative pentru modificarea alin.(1) al art.139 din Legea nr.53/2003 – Codul muncii, republicată.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1548/23.12.2013)

· avizul Consiliului Economic şi Social (nr.3500/21.11.2013)

· avizul negativ al Comisiei juridice, de disciplină şi imunităţi 
(nr.4c-11/489/05.05.2014)

· avizul negativ al Comisiei pentru buget, finanţe şi bănci 
(nr.4c-2/258/28.05.2014)
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/319/07.05.2014)
· punctul de vedere, negativ, al Guvernului (nr.119/24.01.2014).

Propunerea legislativă are ca obiect de reglementare modificarea alin.(1) al art.139 din Legea nr.53/2003 – Codul muncii, republicată, cu modificările şi completările ulterioare, în sensul stabilirii ca zi de sărbătoare legală în care nu se lucrează a celei de-a treia zi de Crăciun.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei, care au avut loc în data de 1 iulie 2014, şi-au înregistrat prezenţa 22 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi (un vot împotrivă).

Propunerea legislativă a fost respinsă de Senat în şedinţa din 15 aprilie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· pentru introducerea unei astfel de reglementări nu este necesară elaborarea unui act normativ. O astfel de prevedere poate fi negociată între partenerii sociali şi reglementată în contractul colectiv de muncă aplicabil, astfel cum prevăd dispoziţiile art.143 din Legea nr.53/2003 – Codul muncii, republicată, cu modificările și completările ulterioare, care prevăd că prin contractul colectiv de muncă aplicabil se pot stabili și alte zile libere.
· întrucât propunerea legislativă are implicaţii asupra bugetului de stat, iar iniţiatorii nu precizează sursele financiare necesare aplicării măsurii propuse, se încalcă dispoziţiile art.138 alin.(5) din Constituţia României, republicată, precum şi cele ale art.15 alin.(1) din Legea nr.500/2002 privind finanţele publice. 

PREŞEDINTE,



SECRETAR,


Florin Iordache



Mihăiţă Găină

Întocmit,

Consilier parlamentar Lidia Vlădescu

